

Република България

Заместник-министър на земеделието и храните

…………………………………

………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****И ХРАНИТЕ** **Г-Н КИРИЛ ВЪТЕВ** | **ОДОБРИЛ,****МИНИСТЪР НА ЗЕМЕДЕЛИЕТО****И ХРАНИТЕ:****КИРИЛ ВЪТЕВ** |

# ДОКЛАД

от Таня Георгиева – заместник-министър на земеделието и храните

**Относно:** Проект на Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители

**УВАЖАЕМИ ГОСПОДИН МИНИСТЪР,**

На основание чл. 9а, т. 3 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители (Наредба № 4 от 2018 г.).

**Причини, които налагат приемането на акта**

В процеса на прилагане на наредбата е извършено изменение на редица регламенти на институциите на ЕС. С Регламент за изпълнение (ЕС) 2022/1173 на Комисията от 31 май 2022 година за определяне на правила за прилагането на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в общата селскостопанска политика Регламент за изпълнение (ЕС) № 809/2014 се отменя, считано от 1 януари 2023 г.

Той обаче продължава да се прилага за:

а) заявленията за подпомагане за директни плащания, подадени преди 1 януари 2023 г.;

б) исканията за плащане, подадени във връзка с мерки за подпомагане, които се прилагат съгласно Регламент (ЕС) № 1305/2013;

в) системата за контрол и административните санкции по отношение на правилата за кръстосано съответствие.

Също така, с Делегиран регламент (ЕС) 2022/127 на Комисията от 7 декември 2021 година за допълнение на Регламент (ЕС) 2021/2116 на Европейския парламент и на Съвета с правила по отношение на разплащателните агенции и други органи, финансовото управление, уравняването на сметките, обезпеченията и използването на еврото се отменя Делегиран регламент (ЕС) № 907/2014 се отменя, считано от 1 януари 2023 г. Независимо от това:

а) член 5а, член 7, параграфи 3 и 4, член 11, параграф 1, втора алинея и параграф 2 и член 13 от посочения регламент продължават да се прилагат по отношение на ЕЗФРСР във връзка с разходите, направени от бенефициерите, и плащанията, извършени от разплащателната агенция в рамките на изпълнението на програмите за развитие на селските райони съгласно Регламент (ЕС) № 1305/2013, и по отношение на ЕФГЗ — във връзка с оперативните програми, одобрени съгласно Регламент (ЕС) № 1308/2013;

б) член 13 от посочения регламент продължава да се прилага за текущите възстановявания, започнати съгласно член 54 от Регламент (ЕС) № 1306/2013.

На следващо място с Делегиран регламент (ЕС) 2022/1172 на Комисията от 4 май 2022 година за допълнение на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в рамките на общата селскостопанска политика и прилагането и изчисляването на административните санкции във връзка с предварителните условия Делегиран регламент (ЕС) № 640/2014 се отменя, считано от 1 януари 2023 г.

Той обаче продължава да се прилага за:

а) заявленията за подпомагане за директни плащания, подадени преди 1 януари 2023 г.;

б) исканията за плащане, подадени във връзка с мерки за подпомагане, които се прилагат съгласно Регламент (ЕС) № 1305/2013;

в) системата за контрол и административните санкции по отношение на правилата за кръстосано съответствие.

Делегиран регламент (ЕС) 2022/127 на Комисията от 7 декември 2021 година за допълнение на Регламент (ЕС) 2021/2116 на Европейския парламент и на Съвета с правила по отношение на разплащателните агенции и други органи, финансовото управление, уравняването на сметките, обезпеченията и използването на еврото отменя Делегиран регламент (ЕС) № 907/2014, поради което е необходимо да бъдат актуализирани съответните разпоредби в Наредба № 4 от 2018 г.

С доклад с № ЦУ 02-258 от 11 май 2023 г. Национална служба за съвети в земеделието предлага извършване на промяна в Наредба № 4 от 2018 г. за условията и реда за изплащане, намаляване или отказа за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители във връзка с Наредба № 7 от 2016 г. за прилагане на подмярка 2.1.2. „Консултантски услуги за малки земеделски стопанства“ по мярка 2 „Консултантски услуги, услуги по управление на стопанството и услуги по заместване в стопанството“ от Програмата за развитие на селските райони за периода 2014 – 2020 г. (ПРСР 2014 – 2020 г.).

Причина за предложената промяна е икономическата и пазарна среда, в която функционират малките земеделските стопанства в страната и динамично настъпващите промени в законодателната рамка на национално и европейско ниво, които пряко касаят земеделските стопани и изискванията, които са задължени да спазват. Последното налага предприемане на действия, свързани с предоставяне на адекватни консултантски услуги.

Основен мотив за предложената промяна е и шестнадесето предложение за изменение на ПРСР 2014 – 2020 г. с което е отправено предложение за изменение на подмярка 2.1.2 „Консултантски услуги за малки земеделски стопанства“ по мярка 2 „Консултантски услуги, услуги по управление на стопанството и услуги по заместване в стопанството“ в частта разпределение на средства между приоритети и фокус области, с оглед да се отговори на необходимостта от предоставяне на консултантски пакети на малките земеделски стопанства, съобразени с потребностите им. Съгласно чл. 15, параграф 4 от Регламент № 1305/2013 на Европейския парламент и на Съвета от 17 декември 2013 година относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета, консултациите за отделните земеделски стопани следва са свързани най-малко с един приоритет на Съюза за развитие на селските райони и обхващат елементи, правила за които са разписани в актове на ЕС, касаещи програмен период 2014 – 2020 г. Във връзка с удължаване срока на прилагане на Програма за развитие на селските райони с Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г., както и предвид влизане в сила на законодателство на ЕС, уреждащо нови правила по линия на Общата селскостопанска политика, влизащи в сила от 2023 година, възниква нужда заинтересованите лица, в рамките на консултантските пакети по подмярка 2.1.2., да получат актуализирана информация, с цел създаване и ефективно управление на стопанствата си в съответствие с действащите разпоредби.

Консултантските услуги на Национална служба за съвети в земеделието включват ограничение за предоставяне на консултантски пакети ТП 1, ТП 2, ТП 3, ТП 4 и ТП 6 на един земеделски стопанин не повече от веднъж в рамките на ПРСР 2014 – 2020 г. (чл. 15, ал. 2, т. 2 от Наредба № 7 от 2016 г. за прилагане на подмярка 2.1.2. „Консултантски услуги за малки земеделски стопанства“ по мярка 2 „Консултантски услуги по заместване в стопанството“ от Програма за развитие на селските райони за периода 2014 – 2020 г.). Предложеното шестнадесето изменение на ПРСР 2014 – 2020 г. цели осигуряване на средства за предоставяне на консултантски пакети на повече малки стопанства, предвид изменената пазарна ситуация и новите законодателни изисквания, с оглед на което ограничението за предоставяне на не повече един консултантки пакет на един земеделски стопанин не кореспондира с текста на ПРСР 2014 – 2020 г.

Предложението за изменение в текста в чл. 33 от Наредба № 4 от 2018 г. предвижда по-конкретно осигуряването на възможност един земеделски стопанин да може в рамките на ПРСР 2014 – 2020 г да получи консултантски услуги по всеки един от пакети ТП 1, ТП 2, ТП 3, ТП 4 и ТП 6 повече от веднъж, при разумни условия, отчитащи пазарната ситуация и новите изисквания и условия. Предложеното изменение е в синхрон с предложената промяна и не противоречи на текста на подмярката, включен в ПРСР 2014 – 2020 г.

Също така, в шестнадесето изменение на програмата, по предложение на членове на Комитета за наблюдение, на 20-то заседание, е включена и промяна в подмярка 4.2 „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програма за развитие на селските райони (ПРСР) 2014 – 2020 г. по отношение облекчаване на изискванията за поддържане съответствие с критериите за подбор след одобрение на проекта.

През 2015 г. по реда на Наредба № 20 от 2015 г. за прилагане на подмярка 4.2. „Инвестиции в преработка/маркетинг на селскостопански продукти“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г. e отворен прием по подмярката. Със Заповед № РД09-781 от 6.11.2015 г. на министъра на земеделието и храните е определен период на прием на заявления за подпомагане с начална дата 06.11.2015 г. и крайна дата 18.12.2015 г. Част от приложимите критерии за оценка са свързани както със съществуващи работни места, така и с откриването на нови такива.

Със Заповед № РД09-689 от 17.09.2016 г. на министъра на земеделието и храните и Заповед № РД09-6 от 05.01.2018 г. на министъра на земеделието, храните и горите е увеличен бюджета на приема. С това действие е предоставена възможност на повече подадени проектни предложения, отговарящи на условията за допустимост и критериите на оценка, да бъдат одобрени. Поради дългия период на одобрение, за част от одобрените проекти, договори са сключени значително по-късно – през 2021 г.

Възникналите през последните години кризи, свързани с COVID-19 и руското нашествие в Украйна, поставят бенефициентите пред редица предизвикателства, свързани с икономическото им оцеляване, преструктуриране и оптимизация. Един от методите за справяне с кризите е чрез преструктуриране на работните места, спрямо годините преди подаване на заявленията за подпомагане.

Постъпили са коментари и предложения от бенефициенти и от членове на Комитета за наблюдение на ПРСР за актуализиране на изискванията за поддържане съответствие с критериите за подбор след одобрение на проекта спрямо динамичната икономическа обстановка, водеща до постоянно променящи се пазарни условия, които оказват негативен ефект върху устойчивостта на инвестициите.

В тази връзка се предлага изменение по отношение подмярка 4.2. „Инвестиции в преработка/маркетинг на селскостопански продукти“, свързано с актуализиране на изискванията за поддържане съответствие с критериите за подбор след одобрение на проекта спрямо динамичната икономическа обстановка, водеща до постоянно променящи се пазарни условия, които оказват негативен ефект върху устойчивостта на инвестициите.

В шестнадесето изменение на Програма за развитие на селските райони е включена и промяна в крайния срок за изпълнение на проектите по програмата въз основа на Регламент (ЕС) 2020/2220 от 23 декември 2020 г. на Европейския парламент и на Съвета за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. Съгласно чл. 2, параграф 2 от Регламент (ЕС) 2020/2220, крайният срок за извършване на плащанията по Програмата за развитие на селските райони 2014 – 2020 г. (ПРСР 2014 – 2020) и оперативните програми се удължава до 31 декември 2025 г.

Предложението за шестнадесето изменение на ПРСР 2014 – 2020 е изпратено за разглеждане от службите на Европейската комисия на 10.05.2023 г. чрез системата SFC2014, като след изпращането му, до одобрението на предложенията в него, държавата-членка може да ги прилага на собствен риск.

Във връзка с гореизложеното и на основание чл. 65, § 9 от Регламент (ЕС) № 1303/2013 на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета, съгласно който разходи, станали допустими в резултат на изменение в програма, са допустими след датата на подаване на искането за изменение до Комисията, предлагам да бъдат извършени промени в наредбата.

**Цели**

С проекта на наредба се цели ефективно управление на средствата за мерките и подмерките по чл. 9б от Закона за подпомагане на земеделските производители и да се отговори на предизвикателствата, възникнали в процеса на прилагането ѝ.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието и храните и на Държавен фонд „Земеделие“ – Разплащателна агенция, както и допълнителна финансова тежест за кандидатите и бенефициентите на подпомагане. Финансовите средства за плащания по мерките от Програмата за развитие на селските райони за периода 2014 – 2020 г. са предвидени в сметката за средствата от Европейския съюз на Държавен фонд „Земеделие“ – Разплащателна агенция.

**Очаквани резултати от прилагането на акта**

Прилагане на Програмата за развитие на селските райони за периода 2014 – 2020 г., съобразно действащата нормативна уредба. Актуализиране на изискванията за поддържане съответствие с критериите за подбор по подмярка 4.2 ще допринесе за улесняване процеса на изпълнени на проектите. С увеличаване на броя на консултантските пакети ще се повиши конкурентоспособността на земеделските стопани.

**Анализ за съответствие с правото на Европейския съюз**

Наредбата не е свързана с транспониране в националното законодателство на нормативни актове на институциите на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектите на наредба и доклад (мотиви) са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни. Получените целесъобразни предложения и бележки от физически и юридически лица са отразени в текста на наредбата.

Съгласно чл. 26, ал. 5 от Закона за нормативните актове справката за отразяване на постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 9а, т. 3 от Закона за подпомагане на земеделските производители, предлагам да издадете приложения проект на Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители.

|  |  |
| --- | --- |
| **Приложение:**  | 1. Наредба за изменение и допълнение на Наредба № 4 от 2018 г. за условията и реда за изплащане, намаляване или отказ за изплащане, или за оттегляне на изплатената финансова помощ за мерките и подмерките по чл. 9б, т. 2 от Закона за подпомагане на земеделските производители;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация, заедно с обосновка за неприетите предложения;
5. Постъпили предложения и становища от проведената обществена консултация.
 |

**Таня Георгиева,**

*Заместник-министър*